“สธ.” เร่งสอบไทม์ไลน์ 2 ผู้ป่วย “โควิด” เพิ่ม หลังพบติดเชื้อจากแหล่งชุมชน หวั่นระบาดซ้ำ!
"กระทรวงสาธารณสุข" (สธ.)​ เร่งสอบไทม์ไลน์ 2 ผู้ป่วย "โควิด" รายใหม่เพิ่ม หลังพบติดเชื้อจากการไปสถานที่ชุมชน หวั่นระบาดรอบ 2
"กระทรวงสาธารณสุข" (สธ.)​ เร่งสอบไทม์ไลน์ 2 ผู้ป่วย "โควิด" รายใหม่เพิ่ม หลังพบติดเชื้อจากการไปสถานที่ชุมชน หวั่นระบาดรอบ 2
21 พ.ค. 2563

นพ.อนุพงศ์ สุจริยากุล ผู้ทรงคุณวุฒิกรมควบคุมโรค กระทรวงสาธารณสุข (สธ.) กล่าวถึงสถานการณ์การแพร่ระบาดของไวรัสโควิด-19 ที่พบผู้ป่วยรายใหม่ 3 รายวันนี้ (21 พ.ค.63)​ โดย 2 ใน 3 ราย ไม่มีประวัติสัมผัสกับผู้ป่วยก่อนหน้านี้ แต่เกิดขึ้นจากการไปสถานที่ชุมชนได้แก่ โรงพยาบาลและร้านตัดผม ซึ่งทำให้ต้องมีการดำเนินการสอบสวนโรคต่อไป และทางกระทรวงสาธารณสุขจะต้องดำเนินการคัดกรอง เฝ้าระวัง และควบคุม เพื่อไม่ให้เกิดการแพร่ระบาดเหมือนในต่างประเทศ
โดยหลังจากนี้ทีมสอบสวนโรคจะสัมภาษณ์สอบถามข้อมูลเพิ่มเติมไทม์ไลน์ของแต่ละราย เพื่อให้สามารถติดตามตัวผู้ที่สัมผัสกับผู้ป่วยยืนยันติดเชื้อซึ่งเป็นกลุ่มเสี่ยงให้ได้มากที่สุด
“ผู้ป่วยสองรายที่พบในกรุงเทพฯ วันนี้อาจจะเกี่ยวข้องหรือไม่เกี่ยวข้องกับการผ่อนปรนมาตรการก็ได้ และยังเร็วเกินไปที่จะบอกว่ามีผู้ติดเชื้อแค่สองรายหรือไม่ หากหลังจากนี้พบผู้ติดเชื้อเป็นกลุ่มก้อนก็แสดงว่าการระบาดระลอกสองมาแล้ว” นพ.อนุพงศ์ กล่าว
ขณะนี้สถานการณ์ผู้ติดเชื้อโควิด-19 ของไทย มีจำนวนผู้ติดเชื้อรายใหม่ต่ำกว่า 10 รายต่อเนื่องกว่า 2 สัปดาห์ ในวันนี้พบผู้ติดเชื้อ 2 รายที่มีประวัติเดินทางไปในสถานที่ชุมชน แสดงให้เห็นว่าการออกนอกบ้าน การเดินทางไปในสถานที่ต่างๆ ที่มีคนรวมกันหรือเข้าใช้บริการจำนวนมาก ยังมีความเสี่ยงที่จะติดเชื้อโควิด-19 ได้
ประกอบกับขณะนี้รัฐบาลได้มีการผ่อนปรนมาตรการในระยะที่ 2 อนุญาตเปิดกิจการ และกิจกรรมต่างๆ ในกลุ่มสีเขียวให้สามารถกลับมาดำเนินการได้อีกครั้ง อาทิ ศูนย์การค้า ห้างสรรพสินค้า ร้านอาหาร สถานที่ออกกำลังกาย ร้านตัดผม เป็นต้น ซึ่งมีผู้เข้าใช้บริการจำนวนมากอาจเพิ่มความเสี่ยงได้เช่นกัน
อย่างไรก็ตาม ขอเน้นย้ำว่า เมื่อเข้ารับบริการในสถานที่ต่างๆ ให้ลงทะเบียน เข้า-ออก ในแพลตฟอร์มไทยชนะที่รัฐบาลจัดทำขึ้น เพราะหากป่วยจะง่ายต่อการสอบสวนโรคและติดตามผู้สัมผัส เข้าสู่ระบบการเฝ้าระวังโรคได้รวดเร็ว และให้ปฏิบัติตามข้อกำหนดของสถานที่ที่เข้ารับบริการอย่างเคร่งครัด เช่น คัดกรองไข้ การเว้นระยะห่าง รวมถึงหลีกเลี่ยงการเข้ารับบริการในช่วงเวลาที่มีคนจำนวนมาก และเมื่อกลับถึงบ้านให้รีบล้างมือ อาบน้ำทำความสะอาดร่างกายทันที หลีกเลี่ยงการคลุกคลีใกล้ชิดกับคนในครอบครัว
ด้านพญ.พรรณพิมล วิปุลากร อธิบดีกรมอนามัย กล่าวถึงแนวทางด้านสาธารณสุขเพื่อเตรียมความพร้อมเปิดสถานศึกษาในวันที่ 1 ก.ค.63 ว่า กระทรวงสาธารณสุขและกระทรวงศึกษาธิการได้ร่วมกันจัดแผนเตรียมความพร้อมเรื่องอนามัยโรงเรียนอย่างเข้มข้น เพื่อป้องกันโรคก่อนเปิดเทอม
โดยแนวทางที่กำหนดไว้ ได้แก่ 1.การคัดกรองความเสี่ยงก่อนเข้าโรงเรียน ซึ่งผู้ปกครองต้องให้ข้อมูลครบถ้วน เช่น บางคนส่งลูกไปอยู่กับญาติในต่างจังหวัดซึ่งอาจเป็นพื้นที่เสี่ยง 2.การสวมหน้ากากอนามัยตลอดเวลา 3.มีจุดล้างมือให้สะอาด 4.การเว้นระยะห่าง 5.การทำความสะอาดพื้นผิวสัมผัสทุกจุดภายในโรงเรียน และ 6.งดจัดกิจกรรมที่ทำให้เกิดความแออัด เช่น กีฬาสี
ทั้งนี้ แนวทางนั้นเหมือนกัน แต่แนวปฏิบัติจะมีความแตกต่างไปตามวัย ตามขนาดของโรงเรียน
พญ.พรรณพิมล อธิบดีกรมอนามัย กล่าวย้ำว่า ทุกฝ่ายจะต้องร่วมมือกันซักซ้อมและเชื่อมโยงข้อมูลเพื่อให้เกิดความปลอดภัยสูงสุด และเมื่อพบว่ามีเด็กป่วยแล้วไม่มั่นใจจะต้องรีบดำเนินการรักษาทันที ซึ่งที่ผ่านมามีอัตราเด็กติดเชื้อโควิด-19 ราว 3% โดยเป็นการติดเชื้อจากคนในครอบครัว
 “ทุกคนจะต้องช่วยกันดูแลเพราะการรวมกลุ่มของเด็ก โดยเฉพาะเด็กเล็กมักขาดความระมัดระวัง และมีระยะเวลาที่อยู่ร่วมกันค่อนข้างนานเกือบทั้งวัน” พญ.พรรพิมล กล่าว